**佛說十善業道經**

**雍正皇帝上諭**

上諭。朕惟三教之覺民於海內也。理同出於一原。道並行而不悖。人 惟不能豁然貫通。於是人各異心。心各異見。慕道者謂佛不如道之尊。 向佛者謂道不如佛之大。而儒者又兼闢二氏以為異端。懷挾私心。紛 爭角勝而不相下。朕以持三教之論。亦惟得其平而已矣。能得其平。 則外略形跡之異內證性理之同。而知三教初無異旨。無非欲人同歸於 善。夫佛氏之五戒十善。導人於善也。吾儒之五常百行。誘掖獎勸。 有一不引人為善者哉。昔宋文帝。問侍中何尚之曰。六經本是濟俗。 若性靈真要。則以佛經為指南。如率土之民。皆淳此化。則吾坐致太 平矣。何尚之對曰。百家之鄉。十人持五戒。則十人淳謹。千室之邑。 百人持十善。則百人和睦。持此風教。以周寰區。則編戶億千。仁人 百萬。而能行一善。則去一惡。去一惡。則息一刑。一刑息於家。萬 刑息於國。洵乎可以垂拱坐致太平矣。斯言也。蓋以勸善者。治天下 之要道也。而佛教之化貪吝。誘賢良。其旨亦本於此。苟信而從之。 洵可以型方訓俗。而為致君澤民之大助。其任意詆毀。妄捏為楊墨之 道之論者。皆未見顏色。失平之瞽說也。特諭。

雍正十一年二月十五日

**佛說十善業道經** 大唐于闐三藏實叉難陀奉制譯

如是我聞。一時。佛在娑竭羅龍宮。與八千大比丘眾。三萬二千菩薩 摩訶薩俱。爾時世尊。告龍王言。一切眾生。心想異故。造業亦異。 由是故有諸趣輪轉。龍王。汝見此會。及大海中。形色種類。各別不 耶。如是一切。靡不由心造善不善。身業語業意業所致。而心無色。 不可見取。但是虛妄。諸法集起。畢竟無主。無我我所。雖各隨業。 所現不同。而實於中。無有作者。故一切法。皆不思議。自性如幻。 智者知已。應修善業。以是所生蘊處界等。皆悉端正。見者無厭。 龍王。汝觀佛身。從百千億福德所生。諸相莊嚴。光明顯曜。蔽諸大 眾。設無量億自在梵王。悉不復現。其有瞻仰如來身者。莫不目眩。 汝又觀此。諸大菩薩。妙色嚴淨。一切皆由修集善業福德而生。又諸 天龍八部眾等。大威勢者。亦因善業福德所生。今大海中。所有眾生。 形色麤鄙。或大或小。皆由自心種種想念。作身語意諸不善業。是故 隨業。各自受報。汝今當應如是修學。亦令眾生了達因果。修習善業。 汝當於此。正見不動。勿復墮在斷常見中。於諸福田歡喜敬養。是故 汝等。亦得人天尊敬供養。

龍王。當知菩薩有一法。能斷一切諸惡道苦。何等為一。謂於晝夜常 念思惟觀察善法。令諸善法念念增長。不容毫分不善間雜。是即能令 諸惡永斷。善法圓滿。常得親近諸佛菩薩及餘聖眾。言善法者。謂人 天身。聲聞菩提。獨覺菩提。無上菩提。皆依此法。以為根本。而得 成就。故名善法。此法即是十善業道。何等為十。謂能永離殺生。偷 盜。邪行。妄語。兩舌。惡口。綺語。貪欲。瞋恚。邪見。

龍王。若離殺生。即得成就十離惱法。何等為十。一於諸眾生普施無 畏。二常於眾生起大慈心。三永斷一切瞋恚習氣。四身常無病。五壽 命長遠。六恒為非人之所守護。七常無惡夢。寢覺快樂。八滅除怨結。眾怨自解。九無惡道怖。十命終生天。是為十。若能迴向阿耨多羅三 藐三菩提者。後成佛時。得佛隨心自在壽命。

復次龍王。若離偷盜。即得十種可保信法。何等為十。一者資財盈積。 王賊水火及非愛子。不能散滅。二多人愛念。三人不欺負。四十方讚 美。五不憂損害。六善名流布。七處眾無畏。八財命色力安樂。辯才 具足無缺。九常懷施意。十命終生天。是為十。若能迴向阿耨多羅三藐三菩提者。後成佛時。得證清淨大菩提智。

復次龍王。若離邪行。即得四種智所讚法。何等為四。一諸根調順。 二永離諠掉。三世所稱歎。四妻莫能侵。是為四。若能迴向阿耨多羅 三藐三菩提者。後成佛時。得佛丈夫隱密藏相。

復次龍王。若離妄語。即得八種天所讚法。何等為八。一口常清淨。 優鉢華香。二為諸世間之所信伏。三發言成證。人天敬愛。四常以愛 語安慰眾生。五得勝意樂。三業清淨。六言無誤失。心常歡喜。七發 言尊重。人天奉行。八智慧殊勝。無能制伏。是為八。若能迴向阿耨 多羅三藐三菩提者。後成佛時。即得如來真實語。

復次龍王。若離兩舌。即得五種不可壞法。何等為五。一得不壞身。 無能害故。二得不壞眷屬。無能破故。三得不壞信順本業故。四得不 壞法行。所修堅固故。五得不壞善知識。不誑惑故。是為五。若能迴 向阿耨多羅三藐三菩提者。後成佛時。得正眷屬。諸魔外道不能沮壞。 復次龍王。若離惡口。即得成就八種淨業。何等為八。一言不乖度。 二言皆利益。三言必契理。四言詞美妙。五言可承領。六言則信用。 七言無可譏。八言盡愛樂。是為八。若能迴向阿耨多羅三藐三菩提者。 後成佛時。具足如來梵音聲相。

復次龍王。若離綺語。即得成就三種決定。何等為三。一定為智人所 愛。二定能以智如實答問。三定於人天威德最勝。無有虛妄。是為三。 若能迴向阿耨多羅三藐三菩提者。後成佛時。即得如來諸所授記。皆不唐捐。

復次龍王。若離貪欲。即得成就五種自在。何等為五。一三業自在。 諸根具足故。二財物自在。一切怨賊不能奪故。三福德自在。隨心所 欲。物皆備故。四王位自在。珍奇妙物皆奉獻故。五所獲之物。過本 所求。百倍殊勝。由於昔時不慳嫉故。是為五。若能迴向阿耨多羅三 藐三菩提者。後成佛時。三界特尊。皆共敬養。

復次龍王。若離瞋恚。即得八種喜悅心法。何等為八。一無損惱心。 二無瞋恚心。三無諍訟心。四柔和質直心。五得聖者慈心。六常作利 益安眾生心。七身相端嚴。眾共尊敬。八以和忍故。速生梵世。是為 八。若能迴向阿耨多羅三藐三菩提者。後成佛時。得無礙心。觀者無厭。

復次龍王。若離邪見。即得成就十功德法。何等為十。一得真善意樂。 真善等侶。二深信因果。寧殞身命。終不作惡。三唯歸依佛。非餘天 等。四直心正見。永離一切吉凶疑網。五常生人天。不更惡道。六無 量福慧。轉轉增勝。七永離邪道。行於聖道。八不起身見。捨諸惡業。 九住無礙見。十不墮諸難。是為十。若能迴向阿耨多羅三藐三菩提者。 後成佛時。速證一切佛法。成就自在神通。

爾時世尊。復告龍王言。若有菩薩。依此善業。於修道時。能離殺害。 而行施故。常富財寶。無能侵奪。長壽無夭。不為一切怨賊損害。 離不與取。而行施故。常富財寶。無能侵奪。最勝無比。悉能備集。諸佛法藏。

離非梵行。而行施故。常富財寶。無能侵奪。其家直順。母及妻子。 無有能以欲心視者。

離虛誑語。而行施故。常富財寶。無能侵奪。離眾毀謗。攝持正法。 如其誓願。所作必果。

離離間語。而行施故。常富財寶。無能侵奪。眷屬和睦。同一志樂。恒無乖諍。

離麤惡語。而行施故。常富財寶。無能侵奪。一切眾會。歡喜歸依。 言皆信受。無違拒者。

離無義語。而行施故。常富財寶。無能侵奪。言不虛設。人皆敬受。 能善方便。斷諸疑惑。

離貪求心。而行施故。常富財寶。無能侵奪。一切所有。悉以慧捨。 信解堅固。具大威力。

離忿怒心。而行施故。常富財寶。無能侵奪。速自成就。無礙心智。 諸根嚴好。見皆敬愛。

離邪倒心。而行施故。常富財寶。無能侵奪。恒生正見敬信之家。見 佛聞法。供養眾僧。常不忘失大菩提心。是為大士修菩薩道時。行十 善業。以施莊嚴。所獲大利如是。

龍王。舉要言之。行十善道。以戒莊嚴故。能生一切佛法義利。滿足大願。

忍辱莊嚴故。得佛圓音。具眾相好。

精進莊嚴故。能破魔怨。入佛法藏。

定莊嚴故。能生念慧。慚愧輕安。

慧莊嚴故。能斷一切分別妄見。

慈莊嚴故。於諸眾生。不起惱害。

悲莊嚴故。愍諸眾生。常不厭捨。

喜莊嚴故。見修善者。心無嫌嫉。

捨莊嚴故。於順違境。無愛恚心。

四攝莊嚴故。常勤攝化一切眾生。

念處莊嚴故。善能修習四念處觀。 正勤莊嚴故。悉能斷除一切不善法。成一切善法。

神足莊嚴故。恒令身心輕安快樂。

五根莊嚴故。深信堅固。精勤匪懈。常無迷忘。寂然調順。斷諸煩惱。

力莊嚴故。眾怨盡滅。無能壞者。

覺支莊嚴故。常善覺悟一切諸法。

正道莊嚴故。得正智慧。常現在前。

止莊嚴故。悉能滌除一切結使。

觀莊嚴故。能如實知諸法自性。

方便莊嚴故。速得成滿。為無為樂。

龍王當知。此十善業。乃至能令十力無畏。十八不共。一切佛法。皆 得圓滿。是故汝等。應勤修學。龍王。譬如一切城邑聚落。皆依大地 而得安住。一切藥草卉木叢林。亦皆依地而得生長。此十善道。亦復如是。一切人天。依之而立。一切聲聞。獨覺菩提。諸菩薩行。一切 佛法。咸共依此十善大地。而得成就。佛說此經已。娑竭羅龍王。及 諸大眾。一切世間。天人阿修羅等。皆大歡喜。信受奉行。

**佛說十善業道經卷終**

**佛說十善業道經卷終**

**十善業道經節要** **附說十惡果報** 沙門蕅益編訂

**戒殺生。得成十種離惱法。**

一、於諸眾生普施無畏。二、常於眾生，起大慈心。三、永斷一切瞋恚習氣。

四、身常無病。五、壽命長遠。六、恒為非人之所守護。七、常無惡 夢，寢覺快樂。八、滅除怨結，眾怨自解。九、無惡道怖。十、命終生天。

**犯殺生。得成十種惱法。**

一、於諸眾生普施有畏。二、常於眾生，起大害心。三、難斷一切瞋恚習氣。

四、身常有病。五、壽命短促。六、恒為非人之所惱害。七、常有惡夢，寢覺不樂。八、難除怨結，眾怨不解。九、有惡道怖。十、命終惡趣。

**戒偷盜。得成十種可保信法。**

一、資財盈積，王賊水火及非愛子，不能散滅。二、多人愛念。三、 人不欺負。

四、十方讚美。五、不憂損害。六、善名流布。七、處眾無畏。八、 財命色力安樂，辯才具足無缺。九、常懷施意。十、命終生天。

**犯偷盜。得成十種不可保信法。**

一、資財縱盈積，王賊水火及非愛子，皆能散滅。二、多人不愛念。 三、人能欺負。四、十方毀謗。五、常憂損害。六、惡名流布。七、 處眾有畏。八、財命色力不安樂，辯才不足有缺。九、不懷施意。十、 命終惡趣。

**戒邪婬。得四種智人所讚法。**

一、諸根調順。二、永離喧掉。三、世所稱歎。四、妻莫能侵。

**犯邪婬。得四種智人不讚法。**

一、諸根不調順。二、不離喧掉。三、世所厭惡。四、妻常能侵。

**戒妄語。得八種人天所讚法。**

一、口常清淨，舌根優缽花香。二、為諸世間之所信服。三、發言誠 證，人天敬重。四、常以愛語，安慰眾生。五、得勝意樂，三業清淨。 六、言無誤失，心常歡喜。七、發言尊重，人天奉行。八、智慧乃殊 勝，無能制伏。

**犯妄語。得八種人天不讚法。**

一、口常不淨，舌根臭穢薰蒸。二、為諸世間之所不服。三、發言不 誠證，人天不敬重。四、常以惡語，惱害眾生。五、得劣意樂，三業 不淨。六、言常誤失，心常憂愁。七、發言輕浮，人天不奉行。八、 智慧乃下劣，人能制伏。

**戒兩舌。得五種不可壞法。**

一、得不壞身，無能害故。二、得不壞眷屬，無能破故。三、得不壞 信，順本業故。四、得不壞法行，所修堅固故。五、得不壞善知識， 不誑惑故。

**犯兩舌。得五種可壞法。**

一、得能壞身，有能害故。二、得能壞眷屬，有能破故。三、得能壞信，違本業故。四、得能壞法行，所修不堅固故。五、得能壞善知識， 常誑惑故。

**戒惡口。得成就八種淨業。**

一、言不乖度。二、言皆利益。三、言必契理。四、言詞美妙。五、 言可承領。六、言則信用。七、言無可譏。八、言盡愛樂。

**犯惡口。不成就八種淨業。**

一、言常乖度。二、言不利益。三、言不契理。四、言詞粗獷。五、 言難承領。六、言不信用。七、言多可譏。八、言盡不樂。

**戒綺語。得成就三種決定**。

一、定為智人所愛。二、定能以智，如實答問。三、定於人天威德最 勝，無有虛妄。

**犯綺語。不成就三種決定。**

一、定為智人所訶。二、定難以智，如實答問。三、定於人天威德難 最勝，定有虛妄。

**附四分律酒戒一條**

**戒酒。得成就十種無過失法。**

一、顏色不惡。二、不少力。三、眼視明。四、現無瞋恚相。五、不 壞田業資生法。六、不致疾病。七、不益鬥訟。八、無名稱惡名流布。 九、智慧不減少。十、身壞命終，不墮三惡道。

**犯酒。得成就十種過失法。**

一、顏色惡。二、少力。三、眼視不明。四、現瞋恚相。五、能壞田 業資生法。六、增致疾病。七、能益鬥訟。八、名稱惡名流布。九、 智慧減少。十、身壞命終，墮三惡道。

**戒貪欲。得成就五種自在。**

一、三業自在，諸根具足。二、財物自在，一切怨賊不奪。三、福德 自在，隨欲物備。四、王位自在，珍奇皆奉。五、所獲勝物，過本所求。

**犯貪欲。不成就五種自在。**

一、三業不淨，諸根不足。二、財物不自在，一切怨賊能奪。三、福 德不自在，隨欲難物備。四、王位不自在，珍奇難皆奉。五、所獲劣 物，非本所求。

**戒瞋恚。得八種喜悅心法。**

一、無損惱心。二、無瞋恚心。三、無諍訟心。四、柔和質直心。五、 得聖慈心。六、常作利益安眾生心。七、身相端嚴，眾共尊敬。八、以和忍故，速生梵世。

**犯瞋恚。不得八種喜悅心法。**

一、有損惱心。二、有瞋恚心。三、有諍訟心。四、粗獷諂曲心。五、 得凡害心。六、不作利益安眾生心。七、身相不端嚴，眾共不敬。八。 以粗獷故，速生惡趣。

**戒邪痴見。得成就十功德法。**

一、得真善意樂，真善等侶。二、深信因果，寧損身命，終不作惡。 三、惟皈依佛，非餘天等。四、直心正見，永離一切吉凶疑網。五、 常生人天，不更惡道。六、無量福慧，轉轉增勝。七、永離邪道，行 於聖道。八、不起身見，捨諸惡業。九、住無礙見。十、不墮諸難。

**犯邪痴見。不成就十功德法。**

一、失真善意樂，真善等侶。二、不信因果，寧損身命終作惡。三、 惟皈依外道餘天等。四、曲心邪見，難離一切吉凶疑網。五、常生惡 趣，不更善道。六、無量邪慧，轉轉增勝。七、永離正道，行於非道。 八、常起身見，捨諸善業。九、住有礙見。十、常墮諸難。